Ljubljana, 9. september 2021

Napoved: Karierni sejem MojeDelo.com v Mariboru, 16. september 2021

**Vstopite v jesen v pr(a)vi službi**

**Jesenski čas ponuja nove zaposlitvene priložnosti za tiste, ki iščejo svoje prvo delo, in tudi tiste, ki si želijo narediti nov karierni poskok na boljše. Da bo pot do razgovora, najustreznejših kadrov in novih znanj še nekoliko lažja, se v Maribor vrača Karierni sejem** [**MojeDelo.com**](file:///C:\Users\alenkamirt\Downloads\kariernisejem.com)**. 16. septembra bodo med 10. in 18. uro v Hotelu City Maribor obiskovalcem na voljo brezplačna predavanja o trgu dela, nasveti HR-strokovnjakov in osebno svetovanje za uspešnejše iskanje p(r)ave službe ter več kot 20 delodajalcev, ki iščejo nov kader na Štajerskem.**

**Rok Predin: Življenjska zgodba, v kateri ne manjka navdiha in motivacije**

Režiser in animator Rok Predin zadnja leta znova živi v Mariboru, medtem, ko je v Londonu ustvaril zavidljivo kariero. Sodeloval z velikimi imeni, kot so Rolling Stones, Elton John, Madness, Take That in U2. Seveda so bili začetki v Londonu težki, kjer pa se uspeh ni zgodil kar čez noč.»*Prva dva meseca sem poslal vsaj 150 mailov. Najprej sem seveda prejel zavrnitve, šele potem so sledile prve priložnosti. Moral sem se dokazati, saj sem na podlagi svojega dela dobil naslednjo priložnost*,« je povedal Rok Predin, ki je nato, na podlagi svojega uspešnega dela, dobival vse več priložnosti in jih dodobra izkoristil.

Mariborčan Rok Predin, izjemen animator in režiser bo gost Kariernega sejma v Mariboru. Predstavil bo svojo življenjsko zgodbo, v kateri ne bo manjkalo navdiha in motivacije.

**Občutek izpolnjenosti prinaša zadovoljstvo v službi**

Karierni sejem v Mariboru se bo pričel z aktualnim predavanjem **Mateja Delakorde** »Čustvena agilnost in sodelovalna kultura v koronskem obdobju«. Družbene razmere v »koronskem času« so medsebojno sprejetost precej načele, izzivi pa se pogosto zdijo preveliki, da bi se lahko počutili izpolnjene. Toda prav občutek izpolnjenosti je ključen, da se lahko počutimo srečne v svoji službi. Da bi bili izpolnjeni na delovnem mestu, potrebujemo tudi ravno pravšnje izzive, ki nas motivirajo za napredovanje, ter kulturo sodelovanja. Kako nam pri doseganju tega pomaga čustvena agilnost ter kaj lahko naredimo kot posamezniki in kot tim, da najdemo skupne imenovalce, bomo izvedeli iz ust trenerja v podjetjih GROW Adriatik (Slovenija) in GROW GROUP (Madžarska), moderatorja in strokovnjaka za izkustveno učenje.

**Prvo delo naj bo dobra popotnica za razvoj kariere**

Mladi, ki iščejo svojo prvo zaposlitev, bodo prejeli uporabne in relevantne informacije o tem, kako trg dela funkcionira, kje so delovna mesta in katere korake morajo narediti, da bodo našli svojo sanjsko službo. Naučili se bodo, kako prepoznati svoje veščine in izkušnje ter jih učinkovito predstaviti na razgovoru za službo.

»Želimo, da mladi na trg dela vstopijo samozavestni in odločni, takšni, kot so postali tekom svojega šolanja. Želimo, da razumejo, kaj trg dela pomeni in kako deluje, ker bodo te informacije lahko izkoristili kot prednosti pred drugimi. Želimo, da razumejo, kako se oblikuje delovno mesto, in da najbolj primerno najdejo tudi zase – takšno, ki jim bo služilo kot dobra popotnica v razvoju kariere«, je povedal predavatelj **Gorazd Prah**, ki ima dolgoletne izkušnje na področju kariernega svetovanja, je soavtor zaposlitvenega priročnika »Kako uspešno iskati zaposlitev?« in razvijalec programov za spodbujanje podjetnosti in zaposljivosti.

**Karierni sejem v živo prinese pravo energijo**

»*Lanski spletni sejem je bil dokaz, da lahko sejemsko dejavnost opravimo tudi na daljavo, a v resnici nič ne more zamenjati energije v živo in zato smo izjemno veseli, da se karierni sejem MojeDelo.com letos ponovno dogaja v živo*,« pravi **Tomaž Gorjup, direktor podjetja Styria digital marketplaces, lastnika znamke MojeDelo.com. »***Štajerska pokrajina je zaradi bližine Avstrije zelo zanimiva za iskalce zaposlitve in delodajalce in tudi letos pričakujemo, da bomo prvim v pomoč pri zagotovitvi službe, ki jim bo pisana na kožo, drugim pa pri iskanju kadrov, ki jih potrebujejo*.«

**Lokalni delodajalci in brezplačna svetovanja HR-strokovnjakov**

Več kot 35 razstavljavcev bo iskalo nove kadre, med njimi **Paloma, d. d., Marles hiše Maribor, d.o.o., TALUM d.d. Kidričevo, Rosenbauer, d.o.o., BSH hišni aparati, d.o.o., Zavarovalnica Sava, d.d., Vzajemna, d.v.z.** in drugi. Sejma se bo udeležilo tudi več avstrijskih podjetij pod okriljem Gospodarske zbornice v Avstriji in številne kadrovske agencije ter **Zavod RS za zaposlovanje**. **Urban Štiberc** iz ZRSZ bo poskrbel, da bodo šli obiskovalci delavnice odlično pripravljeni na naslednji zaposlitveni razgovor, **Nastja Raj** iz **EURES**-a pa bo predstavila, kakšne so zaposlitvene možnosti v Evropi. Na Karierni točki bodo HR-specialisti zaposlitvenega portala **MojeDelo.com** svetovali vsem, ki iščejo nove karierne izzive ali pa se šele podajajo na karierno pot. Obiskovalci bodo lahko brezplačno opravili psihometrično testiranje, ki ga delodajalci pogosto uporabljajo pri izbiri najbolj ustreznega kandidata za zaposlitev, test IQ ter test izčrpanosti. Na voljo bodo tudi testi uporabniških znanj, s katerimi bodo obiskovalci lahko potrdili svoje znanje tujih jezikov, računalniških znanj in poznavanje MS Office programov in tako kadrovnikom olajšali delo pri izbiri kandidatov, sebi pa povečali možnost za zaposlitev.

V foto kotičku pa se bodo brezplačno profesionalno fotografirali za življenjepis in druge zaposlitvene dokumente.

Prepričani smo, da ste med prebiranjem teh vrstic našli koristno temo zase. Zabeležite si torej 16. september in obiščite karierni sejem MojeDelo.com − največji karierno - zaposlitveni dogodek na Štajerskem.

**Vrhunci kariernega sejma MojeDelo.com v Mariboru**

**\* Rok Predin:** Navdihujoč pogovor z režiserjem in animatorjem Rokom Predinom

\* **Matej Delakorda:** Čustvena agilnost in sodelovalna kultura v koronskem obdobju

\* **Nastja Raj**: EURES – zaposlitvene možnosti v Evropi

\* **Gorazd Prah:** Moje prvo delo

\* **Urban Štiberc** (ZRSZ): Priprava na zaposlitveni razgovor

Povezava: [www.kariernisejem.com](http://www.kariernisejem.com/)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O MojeDelo.com**

MojeDelo.com (www.mojedelo.com) je največji slovenski zaposlitveni portal. Je številka ena kot vir informacij o prostih delovnih mestih pri nas, kar potrjuje tudi vsakoletna raziskava inštituta Mediana. Poleg ažurnega nabora prostih delovnih mest pri MojeDelo.com skrbijo tudi za izobraževanje posameznikov na trgu dela – tako z bogatimi viri kariernih nasvetov kot s kariernimi dogodki, usmerjenimi predvsem v uspešno povezovanje delodajalcev in zaposlenih (http://kariernisejem.com). Pod okrilje podjetja Styria digital marketplaces, d. o. o., ki upravlja portal MojeDelo.com, sodita še največja slovenska raziskava o plačah Plača.si (www.placa.si) ter dolgoletna raziskava Ugled delodajalca (http://ugledni.mojedelo.com), ki redno podeljuje priznanja domačim podjetjem z največjim koeficientom ugleda. Podjetje prav tako upravlja z največjim slovenskim spletnim oglasnikom bolha.com, ki predstavlja največje stičišče nakupovanja in prodaje pri nas. Styria digital marketplaces, d. o. o., je del skupine Styria Media Group AG, medijskega koncerna, ki v Avstriji, Sloveniji in na Hrvaškem združuje dnevne in tedenske časopise, revije, priloge, spletne medije in storitve, radijske postaje ter deleže v televizijskih in založniških hišah.